13. ฐานะการเงินและผลการดำเนินงาน

    1.  งบการเงิน

        1.  สรุปรายงานการสอบบัญชี

ผู้สอบบัญชีสำหรับงบการเงินของบริษัทฯ ประจำปีสิ้นสุดวันที่ 31 ธันวาคม 2547 ได้แก่ นายสุพจน์
สิงห์เสน่ห์ ผู้สอบบัญชีรับอนุญาตเลขที่ 2826 แห่งบริษัท เคพีเอ็มจี ภูมิไชย สอบบัญชี จำกัด
ซึ่งผู้สอบบัญชีแสดงความเห็นอย่างไม่มีเงื่อนไขต่องบการเงินของบริษัทฯ โดยฐานะการเงิน
ผลการดำเนินงานและกระแสเงินสด ถูกต้องตามที่ควรในสาระสำคัญตามหลักการบัญชีที่รับรองทั่วไป

ผู้สอบบัญชีสำหรับงบการเงินของบริษัทฯ ประจำปีสิ้นสุดวันที่ 31 ธันวาคม 2548 และ 2549 ได้แก่
นายประวิทย์ วิวรรณธนานุตร์ ผู้สอบบัญชีรับอนุญาตเลขที่ 4917 แห่งบริษัท เอเอ็นเอส ออดิท จำกัด
โดยผู้สอบบัญชีได้แสดงความเห็นอย่างไม่มีเงื่อนไขในรายงานของผู้สอบบัญชี

2.  สรุปงบดุล และงบกำไรขาดทุน เปรียบเทียบ 3 ปี

3.  อัตราส่วนทางการเงิน

  ----------------------------------- ----------------------------------- ----------- ----------- -----------
  รายการ                                                                  2549        2548        2547

  อัตราส่วนสภาพคล่อง                                                                                  

                                      อัตราส่วนสภาพคล่อง (เท่า)               1.35        2.44        4.50

                                      อัตราส่วนสภาพคล่องหมุนเร็ว (เท่า)         0.24        1.24        3.69

                                      อัตราส่วนสภาพคล่องกระแสเงินสด (เท่า)     N/A         N/A         N/A

                                      อัตราส่วนหมุนเวียนลูกหนี้การค้า (เท่า)       10.24       6.11        7.84

                                      ระยะเวลาเก็บหนี้เฉลี่ย (วัน)              35          59          46

                                      อัตราส่วนหมุนเวียนเจ้าหนี้ (เท่า)           8.12        19.35       19.64

                                      ระยะเวลาชำระหนี้ (วัน)                 44          19          18

  อัตราส่วนแสดงความสามารถในการหากำไร                                                                 

                                      อัตรากำไรขั้นต้น (%) - การรับเหมาก่อสร้าง  4.64        5.02        7.26

                                      อัตรากำไรขั้นต้น (%) -                  0.85        7.74        22.90
                                      การซื้อขายวัสดุก่อสร้าง                                           

                                      อัตรากำไรจากการดำเนินงาน (%)          0.90        (1.09)      1.13

                                      อัตรากำไรอื่น (%)                      0.49        1.84        0.42

                                      อัตราส่วนเงินสดต่อการทำกำไร (%)         N/A         1,226.11    N/A

                                      อัตรากำไรสุทธิ (%)                     0.87        0.59        0.74

                                      อัตราผลตอบแทนผู้ถือหุ้น (%)               4.21        1.38        1.71

  อัตราส่วนแสดงประสิทธิภาพในการดำเนินงาน                                                                

                                      อัตราผลตอบแทนจากสินทรัพย์ (%)           1.69        0.94        1.35

                                      อัตราผลตอบแทนจากสินทรัพย์ถาวร (%)       114.60      60.77       90.99

                                      อัตราการหมุนของสินทรัพย์ (เท่า)           1.94        1.60        1.83

  อัตราส่วนวิเคราะห์นโยบายทางการเงิน                                                                    

                                      อัตราส่วนหนี้สินต่อส่วนของผู้ถือหุ้น (เท่า)      2.30        0.66        0.25

                                      อัตราส่วนความสามารถชำระดอกเบี้ย (เท่า)   N/A         N/A         N/A

                                      อัตราส่วนความสามารถชำระภาระผูกพัน (เท่า) N/A         N/A         N/A

                                      อัตราการจ่ายเงินปันผล (%)               0.00        0.00        0.00

                                                                                                   
  ----------------------------------- ----------------------------------- ----------- ----------- -----------

4.  คำอธิบายและการวิเคราะห์ฐานะทางการเงินและผลการดำเนินงาน

    1.  ผลการดำเนินงาน

บริษัทฯ มีกำไรสุทธิอย่างต่อเนื่องมาโดยตลอด นับตั้งแต่ปี 2543
หลังจากที่ได้รับผลกระทบจากการชะลอตัวของเศรษฐกิจและอุตสาหกรรมก่อสร้างในช่วงที่ประเทศไทยประสบภาวะวิกฤติทางเศรษฐกิจ
ปัจจัยที่มีผลทำให้บริษัทฯมีกำไรสุทธิท่ามกลางภาวะการหดตัวของอุตสาหกรรมก่อสร้างในช่วงนั้น คือ
นโยบายของบริษัทฯ
ที่มุ่งเน้นที่จะรับเหมาก่อสร้างหรือเป็นผู้จัดหาและจำหน่ายวัสดุก่อสร้างที่เป็นงานของหน่วยงานภาครัฐและเป็นงานที่สามารถทำให้บริษัทฯได้รับกำไรในอัตราที่เหมาะสม
ทั้งนี้เนื่องจากงานของหน่วยงานภาครัฐจะมีความเสี่ยงของการชำระเงินในเกณฑ์ต่ำ
และบริษัทฯไม่มีนโยบายที่จะตัดราคาค่ารับเหมาก่อสร้างเพียงเพื่อให้ได้รายได้มารองรับค่าโสหุ้ยของบริษัทฯ
ในขณะเดียวกัน บริษัทฯ ก็ได้พยายามควบคุม ลดหรือตัดค่าใช้จ่ายในการดำเนินงานด้านต่างๆ
ที่เป็นค่าใช้จ่ายคงที่

จากภาวะการขยายตัวของอุตสาหกรรมก่อสร้างหลังวิกฤตเศรษฐกิจ
ทำให้การขยายตัวของกิจกรรมทางอุตสาหกรรมการก่อสร้างของภาคเอกชนในประเภทที่อยู่อาศัยมีการขยายตัวสูงขึ้น
เป็นผลมาจากการขยายตัวของการพัฒนาโครงการเก่าและใหม่
โดยผู้ประกอบการบ้านจัดสรรและการปลูกสร้างบ้านของประชาชน
ได้รับการสนับสนุนจากนโยบายกระตุ้นภาคธุรกิจอสังหาริมทรัพย์ของรัฐบาล
และภาวะดอกเบี้ยที่อยู่ในระดับต่ำ โดยอุตสาหกรรมการก่อสร้างและอุตสาหกรรมประเภทอื่นๆ
เริ่มปรับตัวดีขึ้น
บริษัทฯจึงมีการปรับเปลี่ยนนโยบายในการจัดหางานโดยมุ่งเน้นในการจัดหางานที่เป็นงานของภาคเอกชนเพิ่มมากขึ้น

สำหรับเศรษฐกิจไทยในปี 2549 สามารถขยายตัวอยู่ในเกณฑ์ที่น่าพอใจ
ท่ามกลางปัจจัยลบหลายประการ เช่น ราคาน้ำมันโลกที่สูงขึ้นต่อเนื่องในช่วง 3 ไตรมาสแรกของปี
ความไม่แน่นอนของสถานการณ์ทางการเมือง ปัญหาความไม่สงบในภาคใต้ ภาวะน้ำท่วม
รวมถึงความผันผวนในตลาดการเงินโลก โดยกำลังขับเคลื่อนหลักของเศรษฐกิจคือ ภาคการส่งออก
ขณะที่อุปสงค์ภายในประเทศชะลอตัวต่อเนื่อง โดยเฉพาะการลงทุนของภาคเอกชน

ภาคการรับเหมาก่อสร้างช่วงใตรมาสสุดท้ายของปีค่อนข้างเป็นบวก
เนื่องจากนโยบายการลงทุนโครงการขนาดใหญ่ของรัฐบาล จะทำให้มีปริมาณงานเพิ่มขึ้น
แต่การพึ่งพาเฉพาะโครงการดังกล่าวเพียงอย่างเดียวอาจไม่เป็นผลดีเท่าที่ควรเนื่องจากการแข่งขันในการประมูลที่สูง
อาจทำให้ได้อัตรากำไรขั้นต้นที่ไม่มากนัก การลงทุนภาคเอกชนมีแนวโน้มชะลอตัวต่อเนื่อง
ประกอบกับอุปสงค์ทั้งในประเทศและต่างประเทศชะลอตัว
ส่วนการลงทุนในโครงการที่วางแผนไว้แล้วยังดำเนินตามแผนในหลายอุตสาหกรรม เช่น ปิโตรเคมี
และ ปิโตรเลียม รวมทั้งโรงพยาบาลในระดับบนและธุรกิจโรงแรม อย่างไรก็ตาม
บริษัทฯก็ยังคงยึดมั่นในการทำงานให้มีคุณภาพและทันต่อเวลา

2.  รายได้

บริษัทฯจัดอยู่ในกลุ่มของผู้รับเหมาก่อสร้างขนาดกลาง
ให้บริการด้านรับเหมาก่อสร้างและวิศวกรรมก่อสร้างทั่วไป อาทิ การออกแบบ
การรับเหมาก่อสร้างโครงสร้างและสถาปัตย์ งานระบบวิศวกรรมก่อสร้าง
และงานระบบวิศวกรรมสิ่งแวดล้อม เช่น งานก่อสร้างอาคารสำนักงาน โรงแรม รีสอร์ท
โรงพยาบาล อาคารที่พักอาศัย โรงเรียน หอพักนักศึกษา โรงงานอุตสาหกรรม งานถนน
งานสะพาน งานวางท่อและงานระบบบำบัดน้ำเสีย งานรางรถไฟ และงานสาธารณูปโภคอื่นๆ

รายได้ของบริษัทฯจะขึ้นอยู่กับประเภทและปริมาณงานที่บริษัทฯจัดหามาได้ในแต่ละช่วง
บริษัทฯมีนโยบายที่จะรับงานทั้งภาครัฐและภาคเอกชน
โดยจะพิจารณารับงานที่มีอัตราผลตอบแทนเหมาะสมและผู้ว่าจ้างมีฐานะการเงินที่มั่นคงเป็นหลัก
ส่วนการรับรู้รายได้
บริษัทฯจะรับรู้รายได้ตามอัตราส่วนของงานที่แล้วเสร็จซึ่งประเมินโดยวิศวกรของโครงการ
โดยปกติแล้ว การรับเหมางานของหน่วยงานภาครัฐจะมีระยะเวลาก่อสร้างประมาณ 2-3 ปี
ในขณะที่การก่อสร้างภาคเอกชนจะมีระยะเวลาก่อสร้าง 1-2 ปี

ในปี 2549 บริษัทมีรายได้รวมเท่ากับ 825.02 ล้านบาท เพิ่มขึ้น 439.82 ล้านบาท
หรือเพิ่มขึ้นร้อยละ 114.18 เมื่อเทียบกับปี 2548 โดยโครงสร้างรายได้ของปี 2549
ประมาณร้อยละ 98 มาจากรายได้จากการรับเหมาก่อสร้าง
ซึ่งเปลี่ยนแปลงไปตามลักษณะงานที่บริษัทฯจัดหามาได้ เพิ่มขึ้นจากปี 2548 เท่ากับ 468.13
ล้านบาท หรือเพิ่มขึ้นร้อยละ 135.71 ในขณะที่รายได้จากการจัดหาและจำหน่ายวัสดุก่อสร้างของปี
2549 ลดลง 25.25 ล้านบาท เมื่อเทียบกับปี 2548 สำหรับรายได้อื่นๆ ในปี 2549
มาจากดอกเบี้ยรับ เป็นต้น

3.  ค่าใช้จ่าย

ค่าใช้จ่ายของบริษัทฯ ประกอบด้วยต้นทุนในการรับเหมาก่อสร้าง ต้นทุนในการจัดหาและจำหน่ายวัสดุ
และค่าใช้จ่ายในการบริหาร ต้นทุนในการรับเหมาก่อสร้างของบริษัทฯ
จะขึ้นอยู่กับประเภทของโครงการ ประกอบไปด้วย ค่าวัสดุก่อสร้าง ค่าจ้างทำของวิศวกร
และแรงงานที่ใช้ในการก่อสร้าง เป็นต้น

ปี 2549 บริษัทฯมีค่าใช้จ่ายรวมเท่ากับ 813.63 ล้านบาท เพิ่มขึ้นจากปี 2548 จำนวน 431.42
ล้านบาท เนื่องจากรายได้รวมของปี 2549 เพิ่มขึ้น สำหรับปี 2549 และปี 2548
ค่าใช้จ่ายรวมเมื่อเทียบกับรายได้รวมของบริษัทฯ มีสัดส่วนเท่ากับร้อยละ 98.62 และ 99.23
ตามลำดับ ส่วนค่าใช้จ่ายในการบริหารเทียบกับรายได้รวมของปี 2549
ก็มีอัตราที่ลดลงเช่นเดียวกันเมื่อเทียบกับปีที่ผ่านมา

4.  กำไรสุทธิ

บริษัทฯมีกำไรสุทธิ สำหรับปีสิ้นสุดวันที่ 31 ธันวาคม 2549 เท่ากับ 7.16 ล้านบาท เพิ่มขึ้น 4.90
ล้านบาท หรือเพิ่มขึ้นร้อยละ 216.76 เมื่อเทียบกับปีก่อน เป็นผลจากปัจจัยต่างๆ ดังนี้

1.  บริษัทฯได้รับงานก่อสร้างโครงการต่างๆ เพิ่มขึ้นและรับรู้รายได้เพิ่มขึ้นจำนวน 439.82
    ล้านบาท คิดเป็นอัตราเพิ่มขึ้นร้อยละ 114.18 เมื่อเทียบกับปี 2548

2.  ค่าใช้จ่ายรวมต่อรายได้รวมปี 2549 มีอัตราส่วนที่ลดลงเมื่อเทียบกับปี 2548 คือร้อยละ
    98.62 และ 99.23 ตามลำดับ

3.  ค่าใช้จ่ายการบริหารของปี 2549 จำนวน 30.48 ล้านบาท คิดเป็นอัตราร้อยละ 3.69
    ของรายได้รวม และมีอัตราลดลงจากปีก่อนหน้า ซึ่งเท่ากับอัตราร้อยล่ะ 6.23
    เมื่อเทียบกับรายได้รวม

    1.  ฐานะทางการเงิน

ฐานะทางการเงินของบริษัทฯ สำหรับปี 2549 เมื่อเทียบกับปี 2548 มีการเปลี่ยนแปลงที่สำคัญดังนี้

1.  การวิเคราะห์สินทรัพย์

บริษัทฯ มีสินทรัพย์รวม ณ วันที่ 31 ธันวาคม 2549 จำนวน 572.45 ล้านบาท เพิ่มขึ้น 295.58
ล้านบาท หรือเพิ่มขึ้นร้อยละ 106.76 เมื่อเปรียบเทียบกับสินทรัพย์รวมจำนวน 276.87 ล้านบาท ณ
วันสิ้นปี 2548

ในปี 2549 บริษัทฯ มีสินทรัพย์หมุนเวียนจำนวน 539.01 ล้านบาท หรือคิดเป็นร้อยละ 94.16
ของสินทรัพย์รวม รายการที่สำคัญคือ

1. เงินสดและรายการเทียบเท่าเงินสดลดลงจำนวน 59.00 ล้านบาท เมื่อเทียบกับปี 2548
เนื่องจากนำเงินสดไปใช้ในการดำเนินงาน
และส่วนหนึ่งนำไปเป็นเงินฝากค้ำประกันการขอสินเชื่อจากธนาคาร

2. ลูกหนี้การค้าและมูลค่างานที่เสร็จยังไม่ได้เรียกเก็บรวมเท่ากับ 349.84 ล้านบาท หรือร้อยละ
64.90 ของสินทรัพย์หมุนเวียน โดยเป็นลูกหนี้การค้าจำนวน 88.83 ล้านบาท
และมูลค่างานที่เสร็จยังไม่ได้เรียกเก็บจำนวน 261.01 ล้านบาท

3. งานระหว่างทำจำนวน 78.52 ล้านบาท เพิ่มขึ้นจากปี 2548 จำนวน 68.57 ล้านบาท
เนื่องจากบริษัทฯ ได้รับงานก่อสร้างโครงการต่างๆ มากขึ้น รายได้จากการดำเนินงานเพิ่มขึ้น
งานระหว่างทำจึงเพิ่มขึ้นด้วย

สำหรับสินทรัพย์ไม่หมุนเวียนที่เพิ่มขึ้นจำนวน 23.73 ล้านบาท เมื่อเทียบกับปีก่อน
มาจากรายการหลักคือ เงินฝากสถาบันการเงินที่ติดภาระค้ำประกัน

2.  การวิเคราะห์หนี้สิน

ณ วันสิ้นปี 2549 บริษัทฯ มีหนี้สินหมุนเวียนรวม 397.91 ล้านบาท เพิ่มขึ้นจากปี 2548 จำนวน
288.55 ล้านบาท หรือร้อยละ 263.86 ดังนี้

1.  เจ้าหนี้การค้าเพิ่มขึ้น 124.10 ล้านบาท ต้นทุนที่ยังไม่ถึงกำหนดชำระเพิ่มขึ้น 87.20 ล้านบาท
    เจ้าหนี้เงินประกันผลงานเพิ่มขึ้น 13.13 ล้านบาท

2.  เงินรับล่วงหน้าจากค่าก่อสร้างเพิ่มขึ้น 57.12 ล้านบาท หรือเพิ่มขึ้นร้อยละ 137.56
    เมื่อเทียบปี 2548
    เนื่องจากบริษัทฯได้รับงานโครงการใหม่เพิ่มขึ้นและได้รับชำระเงินล่วงหน้าค่าก่อสร้างจากผู้ว่าจ้าง
    ประมาณร้อยละ 5 – 20 ของมูลค่าสัญญา

3. การวิเคราะห์ส่วนของผู้ถือหุ้น

บริษัทฯ มีส่วนของผู้ถือหุ้น ณ วันสิ้นปี 2549 เท่ากับ 173.67 ล้านบาท เพิ่มขึ้น 7.16 ล้านบาท
หรือร้อยละ 4.30 เมื่อเทียบกับส่วนของผู้ถือหุ้น ณ วันสิ้นปี 2548
เนื่องจากบริษัทฯมีกำไรสุทธิประจำปี 2549 จำนวน 7.16 ล้านบาท
ทำให้ขาดทุนสะสมคงเหลือเท่ากับ 35.45 ล้านบาท

4. การวิเคราะห์กระแสเงินสด

งบกระแสเงินสดแสดงกระแสเงินสดที่เปลี่ยนแปลงจากกิจกรรมดำเนินงาน
กิจกรรมการลงทุนและกิจกรรมการจัดหาเงิน ณ วันสิ้นปีบัญชี
และแสดงเงินสดและรายการเทียบเท่าเงินสดคงเหลือ ณ วันปลายปี ณ วันที่ 31 ธันวาคม 2549
เป็นจำนวน 5.45 ล้านบาท ลดลงจากปีก่อนจำนวน 59.00 ล้านบาท ดังนี้

1. กระแสเงินสดสุทธิใช้ไปในกิจกรรมดำเนินงาน จำนวน 59.47 ล้านบาท เพิ่มขึ้นจากปีก่อน
8.98 ล้านบาท

2. กระแสเงินสดสุทธิได้มาจากกิจกรรมลงทุน จำนวน 3.58 ล้านบาท
มาจากเงินสดจ่ายเพื่อซื้ออุปกรณ์จำนวน 3.68 ล้านบาท และเงินสดรับจากการขายอุปกรณ์ 0.10
ล้านบาท

3. กระแสเงินสดสุทธิได้มาจากกิจกรรมการจัดหาเงินจำนวน 4.05 ล้านบาท
มาจากเงินเบิกเกินบัญชีธนาคารเพิ่มขึ้น 4.59 ล้านบาท และการจ่ายชำระเจ้าหนี้เช่าซื้อรถยนต์
0.54 ล้านบาท

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ปัจจัยทางด้านภาวะอุตสาหกรรม

เนื่องจากธุรกิจรับเหมาก่อสร้างเป็นธุรกิจการให้บริการประเภทหนึ่ง ดังนั้น
ปัจจัยที่มีอิทธิพลต่อการดำเนินงานของบริษัทในอนาคต คือ
ความต้องการใช้บริการของลูกค้าหรือผู้รับบริการ
ซึ่งขึ้นอยู่กับนโยบายการลงทุนของภาครัฐและภาคเอกชนที่เป็นตัวกำหนดปริมาณงานก่อสร้าง
อย่างไรก็ดี ปัจจัยสำคัญในการดำเนินธุรกิจของบริษัทฯนั้น
ขึ้นอยู่กับความสามารถของกรรมการและผู้บริหารในการจัดหางานก่อสร้างใหม่ๆ ให้กับบริษัทฯ
ซึ่งปริมาณงานและมูลค่าโครงการก่อสร้างที่บริษัทฯรับก่อสร้างนั้น
ต้องสัมพันธ์กับเงินทุนหมุนเวียนที่บริษัทฯสามารถจัดหาได้ ซึ่งแหล่งเงินทุนหลักของบริษัทฯ คือ
เงินทุนของบริษัทและเงินกู้ยืมจากธนาคารพาณิชย์ นอกจากนี้บริษัทฯ
ยังต้องควบคุมต้นทุนในการรับเหมาก่อสร้าง เช่น ค่าวัสดุก่อสร้าง ค่าขนส่ง ค่าแรง
และค่าใช้จ่ายในการบริหาร รวมทั้งดอกเบี้ยจ่ายให้อยู่ในระดับที่เหมาะสมด้วย

การเปลี่ยนแปลงของกลุ่มผู้ถือหุ้นรายใหญ่

ถึงแม้ว่าบริษัทฯได้ถูกจัดตั้งขึ้นตั้งแต่ปี 2532
แต่บริษัทฯมีการเปลี่ยนแปลงกลุ่มของผู้ถือหุ้นรายใหญ่โดยกลุ่ม นางนภารัตน์ สิหนาทกถากุล
ได้เข้ามาเป็นผู้ถือหุ้นใหญ่ และมีการเปลี่ยนผู้บริหารและนโยบายในการบริหาร
และรับงานก่อสร้างตั้งแต่ปี 2543
บริษัทฯมีนโยบายที่ไม่มุ่งเน้นรับเหมาก่อสร้างในภาคอุตสาหกรรมใดอุตสาหกรรมหนึ่งเป็นการเฉพาะ
ทำให้บริษัทฯมีสัดส่วนรายได้ที่ไม่สม่ำเสมอในช่วงที่ผ่านมา อย่างไรก็ตาม
บริษัทฯมีแผนการที่จะเข้าร่วมประกวดราคาหรือรับเหมาก่อสร้างงานของภาคเอกชนจำนวนหนึ่ง
ซึ่งบริษัทฯได้พิจารณาแล้วเห็นว่าผู้ว่าจ้างมีความสามารถในการชำระที่ดี และบริษัทฯ
ได้อัตราผลกำไรที่เหมาะสม ประกอบกับบริษัทฯมีความสามารถในการก่อสร้าง
และมีความเป็นไปได้ที่บริษัทฯอาจจะได้รับการว่าจ้าง ทั้งนี้
เนื่องจากการที่วิศวกรของบริษัทฯมีความชำนาญงานก่อสร้างในงานต่างๆ ดังกล่าวเหล่านี้เป็นอย่างดี
ผู้บริหารและวิศวกรของบริษัทฯเองก็ได้มีการให้คำแนะนำในเรื่องของการออกแบบ
การหาแหล่งเงินทุน
การใช้วัสดุก่อสร้างและเทคนิคการก่อสร้างที่สามารถทำให้ประหยัดต้นทุนในการก่อสร้าง
พร้อมทั้งสามารถทำให้งานมีคุณภาพเป็นที่ยอมรับและได้รับความไว้วางใจกับโครงการต่างๆ
เหล่านี้บางแห่งไว้แล้ว

การเปิดเผยข้อมูลเกี่ยวกับค่าตอบแทนของผู้สอบบัญชี

ค่าตอบแทนของผู้สอบบัญชี

1.  ค่าตอบแทนจากการสอบบัญชี (Audit Fee)

  บริษัทและบริษัทย่อยจ่าย ค่าตอบแทนการสอบบัญชี ให้แก่

-   ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 0 บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
    ในรอบปีบัญชีที่ผ่านมามีจำนวนเงินรวม 361,000.- บาท

2.  ค่าบริการอื่น (Non-Audit Fee)

  บริษัทและบริษัทย่อยจ่ายค่าตอบแทนของงานบริการอื่น ซึ่งได้แก่ ไม่มี ให้แก่

  - ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 0
  บาทและจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
  มีจำนวนเงินรวม 0 บาท

  - สำนักงานสอบบัญชีที่ผู้สอบบัญชีสังกัด
  บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าว
  ในรอบปีบัญชีที่ผ่านมามีจำนวนเงินรวม 0 บาท
  และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมามีจำนวนเงินรวม
  0 บาท